Fa o ikaelela go nna montshadikuno wa dijalo wa mogwebi, ga go ne go tsaya lobaka go lemoga botlhokwa jwa tirisometšhine - diterekere, ditlamelo le metšhine. Kwa tshimologong, fa o bereka tshimo e potlana, o ka nna wa kgona go e bereka ka mabogo, kgotsa wa dirisa selemi se se gogwang ke diphologolo (ditonki kgotsa dipholo). Fela le gale, fa o simolola go bereka diheketara di le mmalwa o tlaa batla go dirisa metšhine gore o kgone go dira tiro e ntsinyana mo nakong e khutshwane.
Re itemogetse gore bantshadikuno ba bantsi ga ba kgone go tswelela pele e le ka ntlha ya go tlhoka go fitlhelela diterekere le metšhine, tse di lekaneng, kgotsa e le ka ntlha ya seemo se se bokoa sa dilwana tse. Terekere ga e na mosola ope mo montshadikunong fa e sa kgone go dira - le fa e ka nna ka lebaka lefe fela.
Tlhola dilekanyo tsa oli le metsi.
Batla rekoto ya tirelothulo ya terekere.
Leba maemo a dithaere.
Tlhola ditutlo tsa oli - di se ka tsa nna gona.
Dumisa terekere mme o reetse enjene.
Tsamayanyana o tlhole go dira ga tlelatšhe le dikere.
Huku le ditlamelo mme o tlhole dithulaganyo tsa dikuki (lifts) le haeteroleki.
A PTO e a dira?
A dilekanyetsi (gauges) le diponetsiboso tsotlhe di dira sentle?
Goga sediriso, o bone gore a terekere e na le maatla.
Tlhomamisa mofuta wa mekhenisime wa polantere - a ke polantere ya dipolata, polantere ya mowa kgotsa mekheniseme wa monwana?
Polantere e jala mela e le kae?
Haka polantere mo terekereng. Tshela peo le monontsha mo dikgamelong tsa polantere. Tsamaisa terekere sekgala sa dimmitara di ka nna lesome, mme o tlhole gore a mela yotlhe e a bereka. Fa peo/monontsha di sa tswelelele sentle jaaka go batlega, tlhola dikarolo tse di tsamayang ka kelotlhoko go bona bothata.
Tlhomamisa gore a polantere e na le dipolata tsa tlaleletso (fa e le polantere ya dipolata).
Pele o haka sekgatshi, tlhola selekanyo sa oli mo pompong.
Haka sekgatshi mme o se gokelele mo PTO. Gokaganya sekgatshi, mme o bone gore a dinosele tsotlhe di a kgatsha.
Fa go na le mathata, netefatsa gore bothata ke eng - a ke pompo, feletara kgotsa dinosele?
Fa sekgatshi se se mo kemong ya go dira a se ka baakanyega?
Tlhatlhoba foreime - a e konegile kgotsa phanyegile?
Tlhatlhoba diboutu le digokedi tsotlhe.
Tlhatlhoba dipeipe le dipompo tsa haeteroleki - a di mo kemong ya go dira e e siameng kwa ntle ga go dutla?
Tlhatlhoba maotwana a go di rwala - tlhola kgatelelo ya dithaere.
Tlhola dibering tsa sediriso - a sengwe le sengwe se logeditswe le mo maemong a a siameng a tiriso?
Netefatsa gore o dira tshekatseko e e tseneletseng mo diterekereng le ditlamelo tsotlhe gore o tle o se ke wa leka go bereka masimo a magolo go feta ka moo didiriso tsa gago di ka go letlang. Go botoka go dira poelo mo palong e potlana ya diheketara go na le go bona tatlhegelo mo palong e ntsi ya diheketara. Bereka fela bogolo jwa masimo a o ka kgonang go a bereka sentle.